শিলা অ্যালেন (সমাজবিজ্ঞানী)

**শিলা অ্যালেন** (বিবাহপূর্ব নাম **ম্যাককেনি**; ২ নভেম্বর ১৯৩০ – ১৬ জানুয়ারি ২০০৯) ছিলেন একজন ইংরেজ সমাজবিজ্ঞানী এবং শিক্ষাবিদ। তিনি ১৯৭২ থেকে ১৯৯৯ সাল পর্যন্ত ব্র্যাডফোর্ড বিশ্ববিদ্যালয়ে সমাজবিজ্ঞানের অধ্যাপক ছিলেন এবং ১৯৭৫ থেকে ১৯৭৭ সাল পর্যন্ত ব্রিটিশ সোসিওলজিক্যাল অ্যাসোসিয়েশনের সভাপতি হিসেবে দায়িত্ব পালন করেন।

## কর্মজীবন
জন এবং মার্জোরি ম্যাককেনি-র কন্যা শিলা ম্যাককেনি ১৯৩০ সালের ২ নভেম্বর ইস্ট ইয়র্কশায়ারের গিলবারডাইকে জন্মগ্রহণ করেন, তবে তিনি লিঙ্কনশায়ারে বেড়ে ওঠেন। তার বাবা দীর্ঘকাল বেকার ছিলেন এবং পরিবারটি মহামন্দা ও দ্বিতীয় বিশ্বযুদ্ধের সময় আর্থিক সংকটে ছিল। তার মা শিক্ষার ওপর গুরুত্ব দিতেন এবং শিলা স্লিফোর্ডের মেয়েদের গ্রামার স্কুলে (কেস্টেভেন অ্যান্ড স্লিফোর্ড হাই স্কুল) একটি বৃত্তি লাভ করেন; তিনি তার পরিবারের প্রথম সদস্য ছিলেন যিনি গ্রামার স্কুলে পড়াশোনা করেছিলেন। সেখান থেকে তিনি সমাজবিজ্ঞান পড়ার জন্য লন্ডন স্কুল অফ ইকোনমিক্সে যান—তার বাবা এই উদ্যোগকে একজন মহিলার জন্য "নিরর্থক" মনে করলেও তার মা তাকে উৎসাহিত করেছিলেন। স্নাতক শেষ করার পর তিনি দক্ষিণ-পূর্ব এশিয়ায় মাঠ পর্যায়ের কাজের ওপর ভিত্তি করে নৃবিজ্ঞানে একটি স্নাতকোত্তর কোর্স সম্পন্ন করেন। তিনি কিছু সময়ের জন্য সিনিয়র রিসার্চ অ্যাসিস্ট্যান্ট হিসেবে কাজ করেন এবং এরপর ১৯৬১ সালে সমাজবিজ্ঞানের প্রভাষক হিসেবে লিসেস্টার বিশ্ববিদ্যালয়ে যোগদান করেন। পাঁচ বছর পর তিনি ব্র্যাডফোর্ড বিশ্ববিদ্যালয়ে সিনিয়র লেকচারার হিসেবে যোগ দেন। ১৯৭১ সালে তিনি সেখানে রিডার পদে পদোন্নতি পান এবং ১৯৭২ সালে তিনি সমাজবিজ্ঞানের চেয়ার পদে নিযুক্ত হয়ে বিশ্ববিদ্যালয়ের প্রথম নারী অধ্যাপক হন। ১৯৯৯ সালে অবসর গ্রহণের আগ পর্যন্ত তিনি এই পদে ছিলেন, যার পরে তিনি এমেরিটাস অধ্যাপক হিসেবে ব্র্যাডফোর্ডে থেকে যান। বিশ্ববিদ্যালয়ের বাইরে তিনি ১৯৭৫ থেকে ১৯৭৭ সাল পর্যন্ত ব্রিটিশ সোসিওলজিক্যাল অ্যাসোসিয়েশনের সভাপতি ছিলেন।

ম্যাককেনি দুইবার বিয়ে করেছিলেন, প্রথমে ১৯৫৩ সালে টিম উইলিয়ামসকে; তাদের বিবাহবিচ্ছেদ হয় এবং ১৯৬৮ সালে তিনি ভিক অ্যালেনকে বিয়ে করেন। পরবর্তীতে তাদেরও বিবাহবিচ্ছেদ হয়, তবে তার এবং ভিক অ্যালেনের দুটি মেয়ে ছিল, লুসি এবং সোফি। তিনি এবং অ্যালেন তাদের ঘর অতিথিদের জন্য উন্মুক্ত রাখতেন এবং সেখানে বুদ্ধিজীবী থেকে শুরু করে ট্রেড ইউনিয়নবাদী পর্যন্ত বিভিন্ন ধরণের অতিথিরা আসতেন। জীবনের শেষ দিকে তিনি বিভিন্ন স্বাস্থ্য সমস্যায় ভুগেছিলেন এবং ২০০৯ সালের ১৬ জানুয়ারি মৃত্যুবরণ করেন।

## গবেষণা
ব্যক্তিগত দৃষ্টিকোণ থেকে শিলা অ্যালেন (যিনি ১৯৬৮ সালের পর তার স্বামীর পদবী অ্যালেন ব্যবহার করতেন) সমাজবিজ্ঞানে আগ্রহী হয়েছিলেন জগতকে বোঝার এবং উন্নত করার মাধ্যম হিসেবে। *দ্য ইন্ডিপেন্ডেন্ট* তাকে "একজন আপসহীন বুদ্ধিজীবী, নারীত্ববাদী বা ফেমিনিস্ট এবং সমাজতান্ত্রিক বা সোশ্যালিস্ট এবং শিক্ষার্থীদের প্রজন্মের জন্য এক চিত্তাকর্ষক রোল মডেল" হিসেবে বর্ণনা করেছে। কর্তৃপক্ষের কাছে তিনি প্রায়ই 'অসম্ভব মহিলা' ছিলেন ঠিক এই কারণেই যে তিনি কোনো প্রকার ধমক বা হুমকিতে দমে যেতেন না। তিনি জাতিসত্তা, শ্রেণী, লিঙ্গ এবং প্রতিবন্ধিতা সহ সমাজের সব ধরণের ক্ষমতার সম্পর্ক ও বিভাজনের গুরুত্ব বুঝতে পেরেছিলেন। তিনি জাতি, শ্রেণী এবং লিঙ্গ বিষয়ক নানা বিষয়ে লিখেছেন এবং ব্র্যাডফোর্ডে এথনিসিটি অ্যান্ড সোশ্যাল পলিসি রিসার্চ সেন্টার প্রতিষ্ঠা করেছেন। তিনি জাতি ও লিঙ্গের পারস্পরিক সম্পর্কের বিষয়ে বিশেষভাবে আগ্রহী ছিলেন এবং সম্ভবত তিনিই প্রথম শিক্ষাবিদ ছিলেন যিনি ব্রিটিশ প্রেক্ষাপটে 'প্রাতিষ্ঠানিক বর্ণবাদ' (institutional racism) নিয়ে লিখেছিলেন (একটি ১৯৭৩ সালের নিবন্ধে)। তিনি অভিবাসী অবিবাহিত নারীদের সমস্যার বিষয়েও আগ্রহী ছিলেন যাদের পুরুষদের দ্বারা পরিচালিত ব্রিটিশ প্রতিষ্ঠানগুলোর সাথে কাজ করতে হতো। ১৯৭০-এর দশকের মাঝামাঝি সময়ে তিনি প্রথমদিকের উইমেন স্টাডিজ বা নারী অধ্যয়ন মাস্টার্স কোর্সগুলোর একটি প্রতিষ্ঠা করেন এবং সুবিধাবঞ্চিত ব্যাকগ্রাউন্ডের মানুষদের বিশ্ববিদ্যালয়ে যোগদানে সহায়তা করার জন্য ব্র্যাডফোর্ডে সান্ধ্যকালীন পার্ট-টাইম কোর্সও চালু করেছিলেন। ১৯৭৪ সালে তিনি ডায়ানা লিওনার্ডের সাথে মিলে সমাজে যৌন বিভাজন নিয়ে প্রথম ব্রিটিশ সোসিওলজিক্যাল অ্যাসোসিয়েশন সম্মেলনের আয়োজন করেন।

## নির্বাচিত প্রকাশনা
**New Minorities, Old Conflict: Asian and West Indian Migrants in Britain* (Random House, 1971).
*"The Institutionalization of Racism", *[[Race & Class]]*, vol. 15, no. 1 (1973), pp. 99–106.
*(Co-edited with Diana Leonard) *Sexual Divisions and Society: Process and Change* (Routledge, 1976).
*(Co-authored with Diana Leonard) *Dependence and Exploitation in Work and Marriage* (Longman, 1976).
*(Co-authored with Stuart Bentley and Joanna Bornat) *Work, Race and Immigration* (University of Bradford, 1977).
* (Co-edited with Brian Burkett) *The Sociology of Economic Life* (1991).

## তথ্যসূত্র

বিষয়শ্রেণী:১৯৩০-এ জন্ম
বিষয়শ্রেণী:২০০৯-এ মৃত্যু
বিষয়শ্রেণী:ব্রিটিশ নারী সমাজবিজ্ঞানী
বিষয়শ্রেণী:ব্রিটিশ সমাজবিজ্ঞানী
বিষয়শ্রেণী:লিঙ্কনশায়ারের ব্যক্তি
বিষয়শ্রেণী:কেস্টেভেন অ্যান্ড স্লিফোর্ড হাই স্কুলের প্রাক্তন শিক্ষার্থী
বিষয়শ্রেণী:লন্ডন স্কুল অফ ইকোনমিক্সের প্রাক্তন শিক্ষার্থী
বিষয়শ্রেণী:লিসেস্টার বিশ্ববিদ্যালয়ের শিক্ষাবিদ
বিষয়শ্রেণী:ব্র্যাডফোর্ড বিশ্ববিদ্যালয়ের শিক্ষাবিদ
বিষয়শ্রেণী:ব্রিটিশ সোসিওলজিক্যাল অ্যাসোসিয়েশনের সভাপতি